NARIADENIE KOMISIE (ES) č. 1978/2006
z 22. decembra 2006,
ktorým sa mení a dopĺňa nariadenie (ES) č. 448/2001, pokiaľ ide o podávanie správ o konaniach o zrušení a opätovnom použití zrušených prostriedkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1260/1999 z 21. júna 1999 o všeobecných ustanoveniach o štrukturálnych fondoch (1), a najmä na jeho článok 53 ods. 2,
po porade s výborom ustanoveným podľa článku 147 zmluvy,
po porade s Výborom pre poľnohospodárske štruktúry a rozvoj vidieka,
po porade s Výborom pre štruktúry rybného hospodárstva a akvakultúry,
keďže:
(1)
V článku 2 ods. 3 a v článku 3 ods. 2 nariadenia Komisie (ES) č. 448/2001 z 2. marca 2001, ktorým sa ustanovujú podrobné pravidlá pre vykonávanie nariadenia Rady (ES) č. 1260/1999, pokiaľ ide o postup vykonávania úprav financovania pomoci poskytovanej zo štrukturálnych fondov (2), sa požaduje, aby členské štáty zasielali Komisii správu o konaniach o zrušení prostriedkov, informácie o opatreniach, ktoré sa už vykonali alebo sa naďalej vyžadujú na úpravu riadiacich a kontrolných systémov a aby informovali Komisiu o opätovnom použití zrušených prostriedkov a o zmenách a doplneniach plánu financovania pomoci.
(2)
Skúsenosti pri vykonávaní nariadenia (ES) č. 448/2001 ukázali, že je potrebné tieto požiadavky objasniť a zjednodušiť.
(3)
Informácie, ktoré treba poskytnúť Komisii by sa mali obmedziť najmä na celkové sumy verejného financovania na jednotlivé opatrenia, stiahnuté z príslušného programu v dôsledku zrušenia celej výšky alebo len časti príspevkov Spoločenstva na operácie, a na informácie o skutočnom opätovnom použití prostriedkov uvoľnených po stiahnutí takéhoto financovania. Informácie o úprave riadiacich a kontrolných systémov poskytujú členské štáty vo výročných správach uvedených v článku 13 nariadenia Komisie (ES) č. 438/2001 z 2. marca 2001, ktorým sa ustanovujú podrobné pravidlá na vykonávanie nariadenia Rady (ES) č. 1260/1999, pokiaľ ide o systémy riadenia a kontroly pre pomoc poskytovanú v rámci štrukturálnych fondov (3).
(4)
Nariadenie (ES) č. 448/2001 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Výboru pre rozvoj a premenu regiónov,
PRIJALA TOTO NARIADENIE:
Článok 1
Nariadenie (ES) č. 448/2001 sa mení a dopĺňa takto:
1.
Článok 2 ods. 3 sa nahrádza takto:
„3. Bez toho, aby boli dotknuté informácie o späť získaných prostriedkoch požadované v zmysle článku 8 nariadenia Komisie (ES) č. 438/2001 (4), členské štáty zašlú Komisii ako prílohu k poslednej štvrťročnej správe za každý rok predkladanej podľa nariadenia Komisie (ES) č. 1681/94 (5) výkaz udávajúci podľa jednotlivých opatrení celkové sumy verejných prostriedkov, ktoré boli po zrušení celej výšky alebo len časti príspevkov Spoločenstva na operácie stiahnuté z výkazov výdavkov predložených v predošlom roku pre príslušný program.
2.
Druhá veta článku 3 ods. 2 sa nahrádza takto:
„Členské štáty informujú Komisiu v správe uvedenej v článku 2 ods. 3 o tom, ako boli opätovne použité finančné prostriedky Spoločenstva, ktoré boli uvoľnené po stiahnutí financovania z programu.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2006